Epizoda 7 (Bitange i princeze, sezona 1)

"**Epizoda 7**" sedma je epizoda prve sezone sitcoma *[[Bitange i princeze]]*. Epizoda je premijerno prikazana 28. svibnja 2005. godine na HRT-u 2, a režirao ju je i napisao tvorac serije Goran Kulenović.
 
Robiju i Ireni istekla je suspenzija na televiziji te se oni vraćaju na posao, međutim zbog međusobnog rivalstva, njihovi novi radni zadaci ponovo se pretvaraju u katastrofu, što Šefa nanovo dovodi do ludila. Teo je, istovremeno, upao u egzistencijalnu krizu, što Kazu i Luciju motivira da mu pokušaju pomoći, ali njihovi pokušaji ne završavaju najsretnije. Na kraju, slučajni susret s jednim klincem ipak će promijeniti situaciju za Tea.

## Sinopsis

Deprimirani Teo u pubu širi negativnu energiju na sve strane, što kulminira time da "napada" mladi par i govori im kako će njihov odnos propasti. Ubrzo im se pridružuje Lucija i Irena; Teo deprimira Luciju, međutim Irena ga ušutkuje i ne dozvoljava mu da nastavlja deprimirati sve uokolo; tada dolazi Robi, a Irena ga poziva k njima da Teo deprimira njega. Sljedećeg dana, u videoteci, Lucija misli da bi bilo dobro Teu odnijeti neki film da ga oraspolože te odabire *[[Divlje jagode]]* Ingmara Bergmana (kojeg ona preimenuje u Stenmarka), na što Kazo reagira objašnjavajući da je to sasvim pogrešan film jer je glavni lik također u egzsitencijalnoj krizi. Tu se otkriva da Lucija nikada nije čula za Bergmana, što Kazu isprovocira i on govori da je to opća kultura; Lucija kaže da će pitati Irenu i Robija znaju li za Bergmana, na što Kazo reagira sa sarkazmom. U videoteku tada ulazi Erotoman i Lucija ga pita za Bergmana, a kada Kazo nabroji neke Bergmanove filmove sugestivnih naslova (*[[Djevičanski izvor]]*, *[[Ljeto s Monikom]]*, *[[Krici i šaputanja]]*), Erotoman se tobože sjeti tko je Bergman, ali cijela priča padne u vodu kada doda da mu je njegov najdraži film *Nestašne profesorice*, što Luciju nagna na mišljenje da je slavni redatelj snimao pretežito porniće. Lucija kritizira Kazu jer se ne trudi dovoljno oko Tea te njih dvoje zajednički dođu na ideju da se više angažiraju oko Tea nakon što Lucija preko čudne formule dođe do zaključka da je Teu sljedećeg dana astralni rođendan.

Robiju i Ireni je istekla suspenzija te se oni vraćaju na posao; Robi sluša uplakanu šminkericu koju je Teo deprimirao dok se vozila tramvajem. Irena "pomogne" Robiju sa šminkom, ali ga unakazi; Inspicijent ga gurne u kadar, ali kada shvati da je Robijevo lice unakaženo prekida snimanje. Istovremeno, Teo je sam u stanu kada mu na vrata zvone dvojica pripadnika sekte Svjedoka posljednjeg suda; Teo ih poziva u stan da rasprave o njihovoj religiji. Natrag na televiziji, Irena uspijeva odraditi vremensku prognozu, ali nakon što je pročitala sportske vijesti jer Robi zbog lica nije mogao pred kameru. Ljutit, Robi se na izlasku sudari s mladićem koji je donio vremensku prognozu iz DHMZ-a te ju preuzme, ali odluči zamijeniti podatke kako bi Irena pročitala one pogrešne.

Nakon što je uspio rezervirati stol za Teov astralni rođendan, Kazo je uspio kupiti i posljednje tri karte za košarkašku utakmicu jer Teo voli košarku. Karte donosi Luciji te joj govori da će netko od njih troje morati izvlačiti šibice za utakmicu, međutim Lucija mu govori da su Robi i Irena dežurni na televiziji te da mu je Gazda izrazio sućut i rekao da će svakako doći na sprovod; kada se Kazo zbuni, Lucija govori da je Gazda bio jako loše volje (jer je i njega Teo deprimirao) pa da mu je lagala da je Kazi umro djed da ga umiri. Ironija je u tome što su Kazi oba djeda mrtva: djed Dobrivoje umro je kada ga je mama krstila, a djed Ante kada je primljen u pionire. U zradi, Irena kuca dečkima na vrata, a iz stana izlaze uplakani sektaši koji zahvaljuju Ireni što ih je spasila. Irena ulazi u stan i pokušava pomoći Teu tako što mu donosi knjige o samopomoči, ali Teo je skeptičan oko toga.

Na televiziji, Irena pročita krivu prognozu i najavi sunčano vrijeme sljedeće jutro, iako sutra bude potop od kiše; Šef i Inspicijent su bijesni jer su pokisli i ne razumiju kako su sve druge televizije dobile točnu prognozu osim njihove, a odgovor se ponudi kada Robi jedini dođe na posao s kišobranom. Istovremeno, Lucija baca čarolije u stanu kako bi pomogla Teu, koji kasni s posla; kada konačno dođe, njih troje odlaze u restoran. Natrag na televiziji, Šef urliče na Irenu zbog pogreške, dok Robi likuje i ruga se Ireni, koja shvaća da ju je Robi prevario. Nakon što Robi ode, zazvoni telefon i Irena se javi; na liniji je gospodin imena Jakov Komak, koordinator ženskih sportova za regiju Podsused/Zaprešić, koji traži Robija zbog dogovora oko sportskog priloga. Naime, ispostavlja se da općinska sportašica godine, mlada klizačica, neće moći doći zbog nezgode, ali da će udruga poslati doajenku šahovskog sporta kao zamjenu; jedina je kvaka u tome da je gospođa sve titule mahom osvajala u doba Nezavisne Države Hrvatske, zbog čega je imala problema u doba Jugoslavije, pa gospodin moli da Robijeva pitanja budu vezana isključivo uz sport. Irena primi poruku te se odluči osvetiti Robiju.

Kazo, Lucija i Teo dolaze u restoran, međutim ispostavlja se da im je rezervacija istekla jer su kasnili dva sata; dok Kazo pokušava srediti stol, Teo odlazi od stola do stola i deprimira goste. Šef sale uspijeva im naći stol, ali ponuda u restoranu je iznimno loša; to zbuni Luciju jer je restoran pun, a jedan od gostiju, koji radi za firmu imena Domoljub d.o.o. za razbojstva, otmimce, iznude i umorstva, objašnjava joj da su tu preko sindikata te joj ponudi svoju vizitku. Kazo shvati da je rezervirao stol u mafijaškoj birtiji, a Teo govori da je sve dobro dok ne počnu pucati; ironično, uskoro dođe do oružanog obračuna u restoranu i njih se troje jedva izvuku, dok Teo dobije probavne smetnje zbog loše hrane. Nakon restorana, njih troje odlaze na košarkašku utakmicu, gdje domaća ekipa gubi 30 razlike.

Na televiziji, Robi se, naizgled, dobro pripremio za svoju gošću, ali ispostavlja se da ne zna da će mu umjesto klizačice doći šahistica. Kada gošća u konačnici dođe, Robi se zbuni kada vidi se je u pitanju starija žena jer je njegova gošća trebala biti maloljetna klizačica; kako Robi ne zna tko je gospođa, zamoli je da se sama predstavi. Gospođa se predstavi kao Jagica Forenbaher, a Robi, misleći i dalje da je u pitanju klizačica, kreće s pitanjima o klizanju, koja, s obzirom na Jagičinu turbulentnu političku prošlost, djeluju krajnje sugestivno i neprofesionalno. Gospođa odgovara na Robijeva pitanja, ali odgovori očigledno nemaju nikakve veze s klizanjem jer gospođa kroz njih ponovo proživljava traume koje je prošla. Međutim, intervju kulminira kada Robi pita Jagicu koliko joj je značio "njen Ante", misleći na djeda klizačice koja je trebala biti gost, međutim Jagica potpuno poludi jer misli da je on pita za Antu Pavelića i izudara Robija torbicom tijekom emitiranja uživo, što dovodi do prekida programa.

Na utakmici, Teo radi probleme na tribinama, što kulminira njegovim bacanjem kišobrana u teren; nakon toga, zaštitari ih svo troje izbace iz dvorane nakon što dva huligana iza njih "drukaju" Tea. Nakon utakmice, njih troje završe na stubištu ispred neke zgrade, gdje pričaju o tome kako je cijeli dan bio fijasko i kako život nema smisla; dok pričaju, čuju bračni par iz jednog od stanova u prizemlju kako se svađa i razbija stvari po kući. Nekoliko trenutaka kasnije, iz zgrade izlazi dječak koji im se pridruži te, slično kao i Teo, govori da je život besmisleni niz loših trenutaka koji se nižu jedan za drugim, što mu je potvrdio i njegov prijatelj, Kizo. Teo, shvativši kako njegova tuga nije ništa naspram tuge tog dječaka, vrati se na staro te smiri dječaka optimističnim porukama; prije nego dječak ode, Teo mu da svoj sretan sat. Vidjevši kako se "stari" Teo vratio, Kazo i Lucija su zadovoljni, a njihovu mir prekidaju Irena i Robi, koji se naganjaju po ulici zbog Irenine psine.

Na samom kraju, ekipa organizira lažni sprovod Kazinog djeda kako Gazda ne bi posumnjao. Teo glumi svećenika, Irena uplakanu udovicu, Robi grobara, a "djedica Hrastek" umro je u 162. godini života, s obzirom na to da je rođen 1843. godine, a umro 2005. godine. Kada Gazda, kojega Lucija drži na distanci kako ne bi prepoznao krinku, prokomentira da je malo ljudi došlo, Lucija govori da "djed Kazimir" nije bio omiljen jer je bio kontrolor ZET-a. Po završetku "propovijedi", Irena počinje narikati, na što Gazda odlazi jer to ne može slušati. Irena nastavlja provocirati Robija, koji ju želi zatući lopatom, ali ga Teo drži i spriječi u tome.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Dražen Čuček kao Konobar, konobar u pubu *Bitange i princeze*
* Zvonimir Zoričić kao Šef, urednik na StrTV-u
* Željko Duvnjak kao Inspicijent, inspicijent na StrTV-u
* Mile Kekin kao Erotoman, erotoman koji posjećuje videoteku

### Gostujuće uloge
* Žarko Potočnjak kao Koordinator
* Semka Sokolović Bertok kao Šahistica	
* Marija Borić kao Šminkerica		
* Zoran Subošić kao Svjedok 1	
* Mladen Subošić kao Svjedok 2	
* Zlatan Zuhrić Zuhra kao Debeli konobar	
* Antonio Gabelić kao Dostavljač
* Goran Kulenović Kula kao Kamerman			
* Boško Šalamon kao Ćelavi tip		
* Antonio Miniri kao Klinac

## Zanimljivost

"Epizoda 7" prva je epizoda u kojoj se autor serije, Goran Kulenović, pojavio u *[[cameo]]* ulozi. Do kraja serije imat će ukupno pet takvih pojavljivanja.

## Napomene

## Vanjske veze
*